Profesor de sport din Piteşti, acuzat că a agresat sexual o elevă în şcoală
Un profesor de sport a fost reținut de polițiștii din Argeș și ulterior a fost arestat preventiv după ce ar fi agresat sexual o elevă.
Bărbatul de 45 de ani ar fi atins-o pe adolescentă în zonele intime, chiar în incinta Colegiului Brătianu, unde predă. Dascălul a fost reţinut, luni, pentru 24 de ore, iar marţi a primit mandat de arestare pentru 30 de zile.
Ce spun poliţiştii
Polițiștii din cadrul Biroului Investigații Criminale Pitești au continuat cercetările într-un dosar penal aflat sub supravegherea Parchetului de pe lângă Judecătoria Pitești, privind săvârșirea infracțiunii de agresiune sexuală și au reținut un bărbat de 45 de ani, din Mărăcineni.,
Din cercetări s-a stabilit că, în ziua de 7 martie a.c., bărbatul, având calitatea de cadru didactic, ar fi agresat sexual o minoră, elevă a unității școlare, în timp ce se aflau în incinta unității de învățământ.
Pentru probarea aspectelor ce fac obiectul cercetării, polițiștii au colaborat cu aparținătorii minorei și cu reprezentanții unității de învățământ.
Astfel, la data de 18 martie a.c., bărbatul a fost condus la sediul poliției, în baza unui mandat de aducere emis în cauză. După administrarea probatoriului, acesta a fost reținut pentru 24 de ore, pe bază de ordonanță, iar în cursul zilei de astăzi a fost prezentat de către Parchetul de pe lângă Judecătoria Pitești, în fața instanței, care a dispus măsura arestării preventive, pentru 30 de zile.